[Foto’s] N3 gesluit ná noodlottige botsingDie motor en vragmotor wat gebots het. Foto: Via @NelioDeSa op Twitter. Te midde van swaar vakansieverkeer op die land se paaie is ŉ gedeelte van die N3-snelweg Vrydagoggend vir verkeer gesluit ná ŉ noodlottige botsing buite Harrismith in die Vrystaat. Athlenda Mathe, woordvoerder van Netcare 911, het gesê ŉ vragmotor en ŉ motor het omstreeks 08:00 naby Montrose gebots waarna albei voertuie aan die brand geslaan het. “Daar word verneem dat ŉ onbekende aantal mense in die motor en in die vragmotor in die brandende voertuie vasgekeer is. Die brandweer en paramedici is op die toneel,” het sy gesê. Die brandweer het teen 08:30 steeds gepoog nog om die brand onder bedwang te bring. Dit is nog nie bekend hoeveel mense in die ongeluk betrokke was en wat aanleiding tot die ongeluk gegee het nie. Die gebied is heeltemal vir verkeer gesluit en verkeer word deur die dorpie Swinburne herlei. Die N3-Tolkonsessie het gewaarsku dat verkeer in die omgewing erg vertraag word. Die pad is in albei rigtings vir verkeer gesluit. Die konsessie het motoriste aangeraai om beplande reise uit te stel aangesien daar geen aanduiding is hoe lank die pad gesluit gaan wees nie. Klik hier vir opdaterings oor die padsluiting op die konsessie se Twitter-profiel.